S berihmtaste Konzept in da Philosophie vom Nishida is de Logik vom Basho (jap. 場所; "Logik vom Ort" oda "Logik vom Topos"). Dees is a non-dualistische, konkrete Logik, wo de Subjekt-Objekt-Logik vom Aristoteles und Kant, duach de Bejohung vo da absolut widasprichlichn Sejbstidentität, iwawindn soi. So entsteht a Spannung vo Gegnsätzen, de wo owa ned duach Synthese (wia ba Hegel) iwawunden wead, sondan duach de dynamische Spannung sejm. Dees Subjekt, da Oanzlne, is fia de Bedeitung vo da Woarheit vom Urtei ned relevant. Unta "Sein" vasteht da Nishida "sein Ort hom" und daduach "bestimmt sein".